Mette Thiesen (DF), 2025-10-23:
Tusind tak, formand.
Jeg skal lige starte med at sige, at jeg er her for vores klimaordfører, hr. Nick Zimmermann, og har taget den her sag for ham.
Det, vi står med i dag, er ikke bare et teknisk lovforslag.
Det er endnu en brik i regeringens grønne prestigeprojekt, og det er et projekt, der kan komme til at koste danskerne op mod 55 mia. kr.
Dansk Folkeparti er ikke med i den aftale, og det er med god grund.
Vi ønsker ikke at lægge stemmer til endnu et milliarddyrt projekt, hvor regningen ender med at ligge hos helt almindelige danskere, mens gevinsten er uvis.
Vi ønsker ikke at kaste enorme beløb efter havvindmølleparker uden omtanke og uden sikker gevinst for befolkningen.
Vi ønsker ikke at se staten tage hele risikoen, bare fordi regeringen har forhandlet en dårlig aftale.
Lovforslaget i dag handler om de indledende forundersøgelser til tre havvindmølleparker i Nordsøen Syd og Nordsøen Midt, men det er ikke bare småbeløb, vi taler om.
Der er allerede bevilget over 750 millioner skattekroner, og næste år venter yderligere 25 mio. kr.
I stedet for vælger regeringen at sende endnu flere penge afsted til en havvindmølleplan, som selv markedet ikke tror på.
For hvis det virkelig var en god forretning, ville markedet nok selv tage risikoen.
Nu står staten i stedet for med regningen.
Staten skal betale for undersøgelserne, for opførelsen og for finansieringen, og når staten skal løbe risikoen hver eneste gang, er det måske værd at stoppe op og spørge sig selv, om det her overhovedet er en sund eller bæredygtig model, eller om det i virkeligheden er et tegn på, at projektet slet ikke bør gennemføres.
I Dansk Folkeparti er vi sådan set ikke imod grøn omstilling.
Vi støtter den gerne, men det skal være en grøn omstilling, der giver mening; det skal være en omstilling, hvor danskerne bliver rigere, og ikke fattigere.
Vi har allerede investeret massivt i vindmøller og solceller, men når vinden ikke blæser, solen ikke skinner og priserne eksploderer, så hjælper det altså ikke at kaste endnu flere penge i samme retning.
Strømmen skal stadig komme et sted fra, og det er netop i de perioder, hvor elpriserne eksploderer, at vi mangler en stabil og driftssikker løsning.
Derfor ser vi i Dansk Folkeparti kernekraft som et oplagt og fornuftigt supplement.
Atomkraft leverer CO₂-fri strøm hele døgnet uanset vind og vejr.
Det kan sikre både stabile priser og en tryg energiforsyning.
Det er ansvarlig energipolitik, der både tager hensyn til økonomien og til klimaet, og det er langt mere bæredygtigt end endnu et vindeventyr, hvor staten betaler og danskerne må håbe på, at solen altid skinner, og at vinden altid blæser.
Vi skal ikke bruge milliarder af skattekroner på projekter, bare fordi de bliver kaldt grønne.
Vi skal sikre, at danskerne kan mærke forbedringer i deres hverdag, i velfærden og på elregningen.
Og her står vi altså med over 700 mio. kr. lagt oven i de 55 mia. kr., som staten allerede er klar til at sende ud ad døren.
Staten betaler, staten løber risikoen, men danskerne får ingen garantier.
Det skal være en vej, hvor vi vi prioriterer teknologier, der altid leverer, hvor vi får noget for pengene, og hvor vi sætter danskerne først.
Derfor stemmer vi imod det her forslag.